**Ha Ön egyéni vállalkozó, erre érdemes odafigyelnie!**

**A PMKH Nagykátai Járási Hivatala** felhívja az illetékességéhez tartozó 15 településen (Farmos, Kóka, Tápióbicske, Tápiószele, Tápiószentmárton, Tápióság, Nagykáta, Szentmártonkáta, Szentlőrinckáta, Tóalmás, Kóka, Úri, Tápiógyörgye, Mende, Sülysáp) **székhellyel rendelkező egyéni vállalkozók figyelmét, hogy fokozottan figyeljék az ügyfélkapujukra érkező küldeményeket!**

Míg korábban a Hatóság postai úton levelezett a vállalkozókkal, 2018. január 1. napjától kezdve a legtöbb állami szerv (pl.: NAV, bíróságok, hatóságok), így a PMKH Nagykátai Járási Hivatala is, **CSAK ELEKTRONIKUS** **úton** tartja a kapcsolatot a vállalkozókkal!

Sajnos az a tapasztalat, hogy a vállalkozók nagy része sem az ügyfélkapuját, sem az ügyfélkapujához hozzárendelt elektronikus levelezési címét (e-mailjét) sem figyeli, pedig az e-mail címre minden esetben értesítést küld a rendszer, ha az ügyfélkapura küldemény érkezett. **Így fordulhat elő az, hogy a vállalkozó újonnan felvett tevékenységi körét, vagy akár az egész vállalkozását megszüntetheti a Hatóság** (mivel a kiküldött küldeményeket a vállalkozó nem veszi át, így nem is értesül arról, hogy vállalkozása ellenőrzés alatt áll.)

**Kérjük, hogy azok az egyéni vállalkozók, akik az utóbbi időben indították vagy módosították a vállalkozásukat, vagy ezt tervezik, azok FOKOZOTTAN FIGYELJÉK AZ ÜGYFÉLKAPUJUKAT és az ahhoz tartozó E-MAIL címüket.**

Vonatkozó jogszabályhelyek: Az elektronikus ügyintézés és bizalmi szolgáltatások általános szabályairól szóló 2015. évi CCXXII. törvény (a továbbiakban: Eüsztv) 9. § (1) bekezdés a) pont, aa) alpontja alapján az ügyfélként eljáró gazdálkodó szervezet (az Eüsztv. 1. § 23. pontja értelmében az egyéni vállalkozó is) **2018. január 1. napjától elektronikus ügyintézésre köteles**. Az egyéni vállalkozóról és egyéni cégről szóló 2009. évi CXV. törvény (továbbiakban: Evectv.) 19/A § (2) bekezdése előírja, hogy a Hatóság a nyilvántartásba vételt követő 30 napon belül, továbbá ellenőrzési terv alapján és eseti jelleggel ellenőrzi azt, hogy az egyéni vállalkozó működése megfelel-e a jogszabályi rendelkezéseknek.

**Tarnavölgyiné dr. Tényi Ágnes**

**Járási Hivatalvezető**